የማኑፋክቸሪንግ ኢንዱስትሪ ዓለም አቀፍ ኤክስፖ በመቀሌ ከተማ ተከፈተ
የትግራይ ክልላዊ መንግስት ዓለም አቀፍ ተወዳዳሪ የሆነ የማኑፋክቸሪንግ ኢንዱስትሪ  ለመገንባት በዘርፉ ከተሰማሩ አካላት ጋር በቅርበት ለመስራት ዝግጁ መሆኑን ርዕሰ መስተዳድር አቶ አባይ ወልዱ አስታወቁ፡፡የማኑፋክቸሪንግ  ኢንዱስትሪ ዓለም አቀፍ ኤክስፖ ዛሬ በመቀሌ ከተማ ተከፍቷል፡፡ርዕሰ መስተዳድሩ በኤክስፖው መክፈቻ ስነስርዓት ወቅት እንደገለጹት በክልሉ የግል ባለሀብቶችን ተሳትፎ ለማሳደግ የኢንቨስትመንት ህጉ  ግልፅ፣ሳቢና ተወዳዳሪ እንዲሆን ተመቻችቷል፡፡ለኢንቨስትመንት የሚውል ርካሽ የሊዝ ዋጋ ያለው መሬትና መሰረተ ልማት የተሟላለት የኢንዱስትሪ ዞን  መዘጋጀቱንም ጠቅሰዋል፡፡ተወዳዳሪ የማኑፋክቸሪንግ ኢንዱስትሪ ለመገንባት የክልሉ መንግስት ከከፍተኛ የትምህርት ተቋማትና በኢንዱስትሪው ዘርፍ ከተሰማሩ አካላት በቅርበት  ለመስራት ዝግጁ መሆኑን አስታውቀዋል፡፡በኤክስፖው ላይ በማኑፋክቸሪንግ ዘርፍ የተሰማሩ የጣልያን፣የእስራኤል፣የቱርክ፣የህንድ፣ የቻይና፣የተባበሩት አረብ ኤምሬትና የሱዳን ባለሃብቶች መሳተፋቸውን የክልሉ አነስትኛና መካከለኛ ማኑፋክቸሪንግ ኤጀንሲ ሀላፊ አቶ ጥላሁን ታረቀ ገልጸዋል፡፡በማኑፋክቸሪንግ ዘርፍ የተሰማሩ ከ90 በላይ የውጭና የአገር ውስጥ ባለሀብቶች በኤክስፖው እየተሳተፉ ነው፡፡በመቀሌ ከተማ በሚገኘው ሰማዕታት ሀወልት ቅጥር ግቢ የተዘጋጀው ኤክስፖ ለሚቀጥሉት ሶስት ቀናት ክፍት ሆኖ ይቆያል-(ኢዜአ)፡፡